Jahejáramo ko tio Rréi oje’o tapicha mandu’águi, jutýpe ha opaite hendápe, oĩha rupi tapicha oikuaava’ekue chupe, niko… ñane mba’erechakuaa’ỹgui jahejáta oñehundi rei. Che adeve chupe che ñe’ẽ, ha’e va’erã va’ekue kuri iñeñotỹhápe. Tãimbiti’ỹetére ojerure va’ekue chéve ha añekompromete atã va’ekue chupe, pórke he’ími chéve ndohoseiha ko múndogui kirirĩhápe. Ha katu niko upéva noñekumplivéima araka’eve, pórke upe ramo ndaikatúi rire ramo ajapo ama ha tape vai káusa, ko’ãga ndajapomo’ãvéima voi pórke añandu upéva he’ise ajedehpediha’aína tio Rréigui; amondotaha chupe ko múndogui. Ha upéva noĩporãi. Ñande ñaikotevẽ hese, tove toikoveve ohóvo ñande apytépe, noĩsevéima ramo jepe, pórke ha’e niko tapicha tembiecharãva ha upévare oikotevẽ hese hetãyguakuéra.